Inizjattiva biex titjieb l-applikazzjoni tar-regoli tal-UE dwar il-ġestjoni tal-iskart, in-natura u l-bijodiversità, il-kwalità tal-arja, u l-kwalità u l-ġestjoni tal-ilma. Ilum, il-Kummissjoni ppubblikat it-tieni Rieżami tal-Implimentazzjoni Ambjentali (Environmental Implementation Review, EIR), li hija parti mill-inizjattiva tagħha mnedija fl-2016 biex ittejjeb l-implimentazzjoni tal-politika ambjentali Ewropea u r-regoli li ntlaħaq qbil dwarhom b'mod komuni fl-Istati Membri kollha tal-UE. L-implimentazzjoni tal-politika u tal-liġi ambjentali tal-UE mhijiex biss essenzjali għal ambjent b'saħħtu, iżda tiftaħ ukoll opportunitajiet ġodda għat-tkabbir ekonomiku, l-impjiegi u l-kompetittività. L-implimentazzjoni sħiħa tal-leġiżlazzjoni ambjentali tal-UE tista' tiffranka lill-ekonomija tal-UE madwar €55 biljun kull sena fi spejjeż għas-saħħa u fi spejjeż diretti għall-ambjent. Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Il-Kummissjoni Juncker hija impenjata li tibni Ewropa li tipproteġi. Il-prijorità tagħna hija li niżguraw li l-ġestjoni tal-arja, l-ilma u l-iskart li jgawdu ċ-ċittadini tagħna jkunu tal-aqwa kwalità u li l-kapital naturali tagħna jkun protett. Ir-Rieżami tal-Implimentazzjoni Ambjentali qiegħed hemm biex jgħin lill-Istati Membri jagħmlu dan billi jipprovdilhom l-informazzjoni u l-għodod li jeħtieġu.” Ir-Rieżami jfassal is-sitwazzjoni tal-politiki ambjentali u l-implimentazzjoni tar-regoli f'kull pajjiż tal-UE u jidentifika l-kawżi tal-lakuni fl-implimentazzjoni. Dan jgħin biex jinstabu soluzzjonijiet qabel ma l-problemi jsiru urġenti u għandu l-għan li jgħin lil dawk li jieħdu d-deċiżjonijiet nazzjonali billi jiddeskrivi l-prijoritajiet li jeħtieġu l-attenzjoni tagħhom. L-Istati Membri kollha għamlu użu mill-programm tal-EIR P2P Bejn il-Pari li ġie stabbilit fl-2017 li jiffaċilita t-tagħlim bejn l-awtoritajiet ambjentali. Il-pakkett jinkludi: 28 rapport tal-pajjiżi li juru s-sitwazzjoni attwali fl-implimentazzjoni tal-liġi ambjentali tal-UE, kif ukoll opportunitajiet għal titjib f'kull Stat Membru; u Komunikazzjoni li tiġbor il-konklużjonijiet u tiddefinixxi x-xejriet komuni fil-livell tal-UE, kif ukoll rakkomandazzjonijiet għal titjib fl-Istati Membri kollha bl-azzjonijiet ta' prijorità ewlenin. Is-sitwazzjoni attwali fl-oqsma ta' politika ewlenin Ir-Rieżami juri li tmintax-il Stat Membru għadhom qed jissieltu ma' livelli għoljin ta' emissjonijiet tal-ossidu tan-nitroġenu (NOx) u ħmistax-il pajjiż jeħtieġu li jnaqqsu aktar l-emissjonijiet tal-materja partikulata (PM2.5 u PM10). Minħabba l-impatt tat-tniġġis tal-arja fuq is-saħħa, u b'mod konformi mal-Komunikazzjoni ta' Mejju 2018 “Ewropa li tipproteġi: Arja nadifa għal kulħadd", il-Kummissjoni involviet ruħha fi djalogi dwar l-arja nadifa ma' diversi pajjiżi tal-UE, flimkien ma' azzjonijiet ta' infurzar aktar immirati. Filwaqt li b'mod ġenerali l-qafas tal-politika għall-ekonomija ċirkolari ssaħħaħ, il-prevenzjoni tal-iskart għadha sfida importanti għall-Istati Membri kollha. Fir-rigward tal-ġestjoni tal-iskart, disa' pajjiżi jinsabu fit-triq it-tajba u ħamsa diġà laħqu l-miri tar-riċiklaġġ, iżda erbatax huma f'riskju li ma jilħqux il-mira tal-2020 għar-riċiklaġġ tal-iskart muniċipali. Sistemi tal-ġestjoni tal-iskart tajbin u effiċjenti huma element kostitwenti essenzjali għall-ekonomija ċirkolari tagħna. Fejn jidħol l-ilma, għad fadal ħafna xi jsir biex jintlaħqu bis-sħiħ l-għanijiet tad-direttivi dwar l-Ilma, u b'mod partikolari stat tajjeb għall-korpi tal-ilma tagħna sal-2027. L-ilma urban mormi għadu ma jiġix trattat kif suppost f'żewġ terzi tal-Istati Membri. Żieda fl-investimenti hija essenzjali biex jintlaħqu dawn l-għanijiet u l-fondi tal-UE se jkomplu jappoġġaw l-isforzi ta' implimentazzjoni. Fir-rigward tal-protezzjoni tan-natura u l-bijodiversità, in-netwerk Natura 2000 kompla jespandi fuq l-art u fil-baħar. L-UE diġà qabżet il-mira li tiddefinixxi 10% taż-żoni kostali u marini tagħha bħala Żoni Protetti tal-Baħar sal-2020 kif stabbilit mill-Konvenzjoni dwar id-Diversità Bijoloġika. Madankollu, il-biċċa l-kbira tal-Istati Membri jeħtieġ li jħaffu l-isforzi tagħhom għat-tlestija u l-ġestjoni tan-netwerk Natura 2000. Fir-rigward tal-bidla fil-klima, l-Istati Membri għamlu progress tajjeb fl-implimentazzjoni tal-leġiżlazzjoni dwar il-klima tal-UE u x'aktarx li l-miri tal-2020 se jintlaħqu. Madankollu, l-isforzi f'kull Stat Membru u fil-livell tal-UE jeħtiġilhom li jiġu intensifikati ħalli jsiru konformi mal-impenji internazzjonali tagħna skont il-Ftehim ta' Pariġi u jiġu evitati l-agħar konsegwenzi tal-bidla fil-klima. Ir-Rieżami tal-Implimentazzjoni Ambjentali stabbilixxa għodda ġdida - il-programm Bejn il-Pari - biex jistimula l-awtoritajiet ambjentali minn Stati Membri differenti ħalli jitgħallmu mill-esperjenzi ta' xulxin bejn fruntiera u oħra. Mit-tnedija tiegħu, l-Istati Membri kollha kienu involuti f'tal-anqas avveniment wieħed li jkopri l-ekonomija ċirkolari, il-kwalità tal-arja, ir-regolamentazzjoni tal-provenjenza tal-injam, in-natura u l-bijodiversità, u s-suġġetti dwar il-kwalità tal-ilma. Ir-Rieżami jivvaluta wkoll xi fatturi li jistgħu jtejbu l-implimentazzjoni b'mod drastiku, bħal pereżempju l-governanza ambjentali. Il-Kummissjoni tappella lill-Istati Membri biex itejbu l-integrazzjoni ta' għanijiet ambjentali ma' għanijiet oħra ta' politika, biex itejbu l-effiċjenza u l-effettività tal-amministrazzjoni pubblika, u biex ikunu aktar trasparenti bl-informazzjoni ambjentalment rilevanti. Hemm ukoll lok biex l-awtoritajiet reġjonali u lokali u partijiet ikkonċernati oħra jiġu involuti aktar fl-indirizzar tal-isfidi ewlenin tal-implimentazzjoni. Kuntest L-ewwel pakkett tal-Analiżi tal-Implimentazzjoni Ambjentali ġie adottat fi Frar 2017. Ir-Rieżami tal-Implimentazzjoni Ambjentali jaħdem skont il-politika tal-Kummissjoni għal Regolamentazzjoni Aħjar, li tiffoka fuq it-titjib tal-implimentazzjoni tal-leġiżlazzjoni u l-politiki eżistenti. Sa mill-adozzjoni tagħha, ħafna Stati Membri organizzaw djalogi ta' Rieżami tal-Implimentazzjoni Ambjentali nazzjonali fuq it-temi ta' prijorità identifikati fir-rapporti tagħhom. F'ħafna każijiet, kienu involuti l-awtoritajiet reġjonali u lokali u l-partijiet ikkonċernati ewlenin. Meta r-regoli maqbula b'mod komuni ma jiġux implimentati kif suppost, il-Kummissjoni tista' tieħu azzjoni legali. Sabiex tiġi evitata din ir-rotta, il-Kummissjoni taħdem mal-Istati Membri biex ikunu jistgħu japplikaw aħjar il-politiki u r-regoli ambjentali, permezz tal-proċess tar-Rieżami tal-Implimentazzjoni Ambjentali Għal Aktar Informazzjoni Komunikazzjoni u Anness: 28 Rapport tal-pajjiżi u Skedi Informattivi Dokument ta' Ħidma tal-Persunal ta' sfond ta' politika Is-sit web tar-Rieżami tal-Implimentazzjoni Ambjentali